Новинка Свѣтъ

**Новинка ''Свѣтъ*** — тыжднева новинка [[Общество св. Василія Великого|Общества Св. Василия Великого]], выходивша в [[Ужгород|Унгварѣ]] в роках 1867–1871 и декларовавша цѣль «охраняти интересы руськой (русинской) народности в сферѣ литературной просвѣты».

==История основаня==
До року 1863 в Угорской Руси не была ани една кирилична печатня. Выданя кириличных книг одбывало ся в [[Трнава|Трнавѣ]], [[Коложвар]]ѣ, [[Будин]]ѣ або [[Відень|Вѣдню]]. Перву на Угорской Руси печатню з кириличныма буквами заложив в [[Ужгород|Унгварѣ]] в року 1863 Карл Йегер, чим отворила ся технична можность печатаня новинкы. Дозрѣли и политичны подмѣнкы: в фебруарѣ 1867 в угорском парламентѣ быв славностно выглашеный кралевскый рескрипт о утворѣню дуалистичной монархии, а року 1868 парламент схвалив закон ч. XLIV о ровноправности вшыткых народности, котрым ся отворив простор про хоснованя их материнского языка в административѣ, школствѣ и церковном животѣ.
[[27. децембер|27. децембра]] [[1866]] на засѣданю [[Общество св. Василія Великого|Общества Св. Василия Великого]] было рѣшено выдавати тыждневу новинку на 4 листах (8 сторон), неполитичну. Неполитична новинка не потребовала зложѣня кавции. Новинка достала назву *Свѣтъ* з подназвов *Литературна газета Общества Св. Василия Великого*. Перве число вышло вшак аж [[13. юл]]а [[1867]].

==Публикации, редакторы, дописователѣ и читателѣ==
Первый редактор новинкы быв [[Юрий Игнатков]], профессор [[Ужгород|Унгвар]]ской гимназии, а его найблизшым помочником быв [[Кирил Сабов]], его коллега по гимназии. Неполитична новинка мала право печатати материалы о истории и сучасном животѣ Русинох, просвѣтѣ, школствѣ, литературѣ и языку; дозволены были и материалы общопросвѣтны з астрономии, биологии, землепису и под. Але редакторам не удавало ся наповнити новинку якостныма материалами, а тыж, не маючи политичных новин, не могли обстояти в [[конкуренция|конкуренции]] з мадярскоязычнов [[Ужгород|унгвар]]сков новинков *Ung* (1868–1885) То вело редактора ку публикации материала о махинациях з выберанками до мадярского парламента, што збудило острое незадовольство епископа [[Штефан Панкович|Панковича]], котрый мав цѣлком иншы представы о том, якыма путями и поступами мають ся Русины добивати ку высшой културѣ и правам. Не согласный быв [[Штефан Панкович|Панкович]] (а мав подтримовачох ай в редакции, ай межи читателями) ани з тым пропагованым редакциов *Свѣта* поглядом, же Русины не мають розвивати властный язык, але мають взяти за свой готовый и розвитый язык великорусскый. Наконець, по 15 выпусках новинкы, быв [[Юрий Игнатков|Игнатков]] переведеный на роботу до [[Будапешт]]у, а пост редактора заняв [[Кирил Сабов]] (1867–1869). Читателями и дописователями новинкы были, главнѣ, члены Общества, котрых было 700, а новинка в найлѣпшы свои часы мала 500 передплатникох.

==Роскол в Обществѣ и заник новинкы==
Яко редактор [[Кирил Сабов]] (1867–1869) продовжив радикалну редакчну политику [[Юрий Игнатков|Игнаткова]]: остру критику правительства, державного устрою,  епископа [[Штефан Панкович|Панковича]], пропаганду России  як единкой спасителницѣ Русинох и русского языка яко литературного языка про Русинох. Далеко не каждый в редакции и межи читателями быв такого погляду. Наростав роскол. Епархия и школны уряды зареаговали тым, же [[Кирил Сабов]] быв переведеный до [[Сегед]]у. Его наступник, редактор [[Виктор Кимак]] (1869–1871), еще додав до радикализма новинкы, од року 1870 новинка мать подназву «литературна и общественна газета». 
[[2. фебруар|2. фебруара]]  [[1871]] на засѣданю [[Общество св. Василія Великого|Общества Св. Василия Великого]] член редакции отець [[Николай Гомичков]] подав внесѣня о змѣщѣню [[Виктор Кимак| Виктора Кимака]] з редакторства. Протокол засѣданя в пунктѣ 6 доста ясно подавать мотивацию и резултат:  21 голосом против 6 [[Виктор Кимак]] быв змѣщеный. 

Вмѣсто новинкы *Свѣтъ* неодовго зачав выходити *Новый Свѣтъ*, редактор котрого [[Виктор Гебей]] быв чоловѣк, способный находити компромиссы и одказати ся од радикализма. 

==Жерела==
* Алмашій, Михайло. Русинська педагогічна енциклопедія. Ужгород, 2005.
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010.
* Валерій Падяк. Становлення журналістики Угорської Русі: газета «Новый Свѣт» та її сучасники (історичний нарис). //Валерій Падяк. Ужгородський тижневик «Новый Свѣтъ» (1871–1872). Анотована бібліографія матеріалів та історичний нарис. Ужгород. Видавництво В. Падяка. 2006.
* Поп, И. Энциклопедия Подкарпатской Руси. Ужгород: Изд-во В.Падяка, 2001. 431 с.
* Pop, Ivan. Malé dejíny Rusínov. Vydalo Združenie inteligencie Rusínov Slovenska. Bratislava, 2011.

==Одказы==
* [http://rusyns-library.org/svet-1869-1-4-yanvar/ Доступны онлайн рочникы *Свѣта'' 1869-1871] 

## Референции

Катеґорія:Русинскы новинкы